इस पूरी सृष्टि पर केवल मनुष्य ही मोक्ष का अधिकारी है, परन्तु काम, क्रोध, मद-लोभ, लालच ने उसे कहीं का नहीं छोड़ा। आज मानव पशु से भी बदतर जीवन जी रहा है। मोक्ष उसी का होता है, जिसने प्रकृति पर विजय पा ली हो। प्रकृति का अर्थ है- स्वभाव। अतः जो स्वभाव को सुधारता है, उसी का मोक्ष होता है। प्रकृति के वश में जो रहे, वही जीव है तथा जिसके वश में प्रकृति है वही ईश्वर-तुल्य है। वास्तव में, स्वभाव को जो वश में रखता है, वह ईश्वर जैसा ही है। अतः अपने स्वभाव से छल-कपट आदि दुर्गुणों को यथाशीघ्र उखाड़ फेंकना चाहिए। स्वभाव में सुधार ही मुक्ति की ओर पहला कदम है। इसके लिए अहंकार, मान-मर्यादा और ऐश्वर्य को त्यागना होगा व मन से सभी प्रकार के द्वेषों को दूर करना होगा।